DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Reaktor s vysokým tokom neutrónov (ďalej len „HFR“) je výskumné zariadenie so sídlom v Pettene (Holandsko), ktoré je v súlade s dohodou uzatvorenou v roku 1961 s Holandským kráľovstvom dané k dispozícii na 99 rokov Európskemu spoločenstvu pre atómovú energiu (Euratom) zastúpenému Komisiou. Na základe tejto dohody sa Komisia v mene Spoločenstva zaviazala vybudovať potrebné zariadenia a poskytnúť ďalšie vybavenie na účely „optimálneho využitia“ týchto zariadení (vrátane HFR). Od roku 1967 poverilo JRC (Komisia) prevádzkou tohto reaktora holandského prevádzkovateľa Skupina pre jadrový výskum a poradenstvo (Nuclear Research and consultancy Group – NRG) na základe zmluvy o spolupráci vychádzajúcej z dohody o určení lokality z roku 1961.

HFR fungoval ako program Spoločenstva do roku 1971, keď bol zmenený na doplnkový program na základe článku 7 Zmluvy o Euratome, v ktorom sa zlúčili programy Spoločenstva financované z rozpočtu Spoločenstva. Odvtedy bol HFR v prevádzke na základe nasledujúcich doplnkových programov za účasti premenlivej konfigurácie členských štátov.

Prostredníctvom doplnkového výskumného programu financovaného dvoma alebo viacerými členskými štátmi HFR poskytuje stabilný a spoľahlivý tok neutrónov na pokusné účely. V rámci doplnkových programov sa realizuje výskum v týchto oblastiach: náuka o jadrových materiáloch a palivách s cieľom zvýšiť bezpečnosť jadrových reaktorov (s jadrovým štiepením, ako aj s jadrovou syntézou), výskum opotrebúvania reaktora a riadenia jeho životného cyklu, výskum moderných palivových cyklov a nakladania s odpadom. HFR je takisto zariadením odbornej prípravy pre doktorandov a držiteľov doktorátu, ktorí vykonávajú svoje výskumné činnosti prostredníctvom národných alebo európskych programov.

Aktuálny doplnkový program bol prijatý 29. mája 2017 a zahŕňa štyri roky (2016 – 2019) (rozhodnutie Rady 2017/956/Euratom – Ú. v. EÚ L144, 7.6.2017, s. 23). Program vykonáva Spoločné výskumné centrum (JRC) pre Európske spoločenstvo pre atómovú energiu. Na doplnkový výskumný program na obdobie 2016 – 2019 prispievali dva účastnícke členské štáty, Holandsko a Francúzsko, s celkovým rozpočtom 30,2 milióna EUR. Táto suma zahŕňala rezervy na každoročné príspevky do fondu na vyradenie reaktora z prevádzky. Prebiehajúci doplnkový výskumný program sa skončí 31. decembra 2019.

Reaktor sa používa aj na komerčnú výrobu rádioizotopov (v zodpovednosti prevádzkovateľa) pre vyše 60 % zo všetkých 10 miliónov lekárskych diagnostických úkonov vykonávaných každý rok v Európe. Je nenahraditeľným zdrojom dodávok pre európske rádiofarmaceutické spoločnosti v tejto oblasti. Navyše vďaka svojej polohe sa produkcia reaktora rýchlo dostáva do európskych zdravotníckych stredísk. To má zásadný význam pre najčastejšie používané izotopy s krátkym polčasom rozpadu.

Tento návrh rozhodnutia Rady sa týka nového štvorročného programu zameraného na prevádzku HFR (2020 – 2023) na základe výskumných činností Skupiny pre jadrový výskum a poradenstvo – NRG (v mene Holandska) a Komisariátu pre atómovú energiu a energiu z alternatívnych zdrojov (Commissariat à l'énergie atomique et aux énergies alternatives – CEA, v mene Francúzska). Príspevok na doplnkový výskumný program na obdobie 2020 – 2023 bude v tomto štvorročnom období predstavovať 27,854 milióna EUR za predpokladu zachovania bežnej prevádzky a pravidelnej údržby HFR. Táto suma bude zahŕňať rezervy na každoročné príspevky do fondu na vyradenie reaktora z prevádzky. Ak prevádzkovateľ NRG v období 2020 – 2023 predloží národným bezpečnostným orgánom úradné oznámenie o definitívnom odstavení, a to predtým ako deklaruje stav bezpečného zakonzervovania, platby, ktoré treba vykonať, ako aj výzvy na úhradu finančných prostriedkov zo strany Komisie budú pozastavené.